
DĖL PĖSČIŲJŲ TUNELIO ĮRENGIMO KRETINGOS RAJONO SAVIVALDYBĖS TERITORIJOJE

	2026 m.      d. Nr. 	

AB „LTG Infra“, juridinio asmens kodas 305202934, buveinės adresas Geležinkelio g. 2, Vilnius, atstovaujama generalinio direktoriaus Vyčio Žalimo, veikiančio pagal bendrovės įstatus (toliau – Atsakingas partneris), ir

Kretingos rajono savivaldybės administracija, juridinio asmens kodas 188715222, buveinės adresas Savanorių g. 29A, 97111 Kretinga, atstovaujama administracijos direktorės Vilmos Preibienės, veikiančios pagal Kretingos rajono savivaldybės tarybos 2025 m. balandžio 24 d. sprendimą Nr. T2-176 (toliau – Partneris),
toliau kartu – Partneriai,

vykdydami 2024 m. birželio 28 d. Bendradarbiavimo sutarties Nr. SIK-83/2024/S1-690 2.1.2 punktą, sudarė šią Jungtinės veiklos sutartį dėl projekto „Dviejų lygių pėsčiųjų perėjos įrengimas geležinkelio linijoje Vilnius–Klaipėda 353+595 km“ įgyvendinimo, finansavimo, Projekto metu sukuriamo Turto paskirstymo ir jo eksploatavimo sąlygų (toliau – Sutartis).

SUTARTIES OBJEKTAS

Šios Sutarties objektas – projekto „Dviejų lygių pėsčiųjų perėjos įrengimas geležinkelio linijoje Vilnius–Klaipėda 353+595 km“ (toliau – Projektas) įgyvendinimas, apimantis Projekto finansavimą, projektinės dokumentacijos parengimą, statybą leidžiančių dokumentų gavimą, rangos darbų atlikimą, statybos užbaigimo procedūrų vykdymą, Projekto metu sukuriamo Turto paskirstymą Partneriams, jo įregistravimą, valdymą, naudojimą, eksploatavimą ir priežiūrą šioje Sutartyje nustatyta tvarka.
Projektas įgyvendinamas pagal 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programos pažangos priemonės Nr. 10-001-05-03-06 „Gerinti eismo saugą“ veiklų „Eismo kontrolės sistemų diegimas“ ir „Vieno lygio geležinkelio pervažų modernizavimas“ projektų finansavimo sąlygų aprašą, patvirtintą Lietuvos Respublikos susisiekimo ministro 2022 m. gruodžio 22 d. įsakymu Nr. 3-580 (su vėlesniais pakeitimais) (toliau – PFSA).
Projektas įgyvendinamas Atsakingo partnerio patikėjimo teise valdomame žemės sklype, kurio unikalus Nr. 4400-0547-1625, bei Partnerio patikėjimo teise valdomuose žemės sklypuose Nr.4400-5291-5712, Nr.4400-5630-7623 ir Nr.4400-2282-1244. Projekto teritorija, planuojamos dviejų lygių pėsčiųjų perėjos vieta, žemės naudojimo ribos ir preliminarus Projekto metu sukuriamo Turto bei žemės plotų priskyrimas Partneriams pavaizduoti šios Sutarties Priede Nr. 1 „Scheminis planas“, kuris yra neatskiriama šios Sutarties dalis. 
Partneriai Projektą įgyvendina jungtinės veiklos pagrindu, Atsakingam partneriui koordinuojant bendrą Projekto įgyvendinimą, o kiekvienam Partneriui vykdant šioje Sutartyje jam priskirtas funkcijas ir atsakant už jam priskirtą Turtą.
4.1. Partneriai susitaria, kad:
4.1.1.  Projekto metu yra du statytojai;
4.1.2. kiekvienas Partneris yra jam pagal šią Sutartį priskirto Turto statytojas;
4.1.3. Projekto įgyvendinimui gaunamas statybą leidžiantis dokumentas, kuriame statytojais nurodomi Partneriai pagal jiems priskirtą Projekto metu sukuriamą Turto dalį;
4.1.4. Projekto statybos užbaigimo deklaracijos rengiamos atskirai kiekvienam Partneriui tenkančiam Turtui, o statybos užbaigimo aktas surašomas bendras, jame aiškiai nurodant kiekvienam Partneriui tenkantį Turtą.
5. Partneriai susitaria, kad Projekto įgyvendinimui pasirinktas požeminės pėsčiųjų perėjos (tunelio) sprendinys, kuriam Kretingos rajono savivaldybė pritarė 2025 m. rugsėjo 16 d. raštu Nr. (4.1.14 Mr)-D3-6968 / GD(INFRA)-5724/2025. Galutiniai techniniai sprendiniai, baigtinis statinių sąrašas, statinių klasifikavimas, jų rodikliai ir rangos apimtys nustatomos Techninio darbo projekto rengimo metu.
6. Partnerių patvirtintas Techninis darbo projektas įtraukiamas į su rangovu sudaromos rangos darbų sutarties techninę dokumentaciją ir yra neatskiriama jos dalis.
7.    Partneriai sutaria, kad Projekto metu bus sukurta požeminė pėsčiųjų perėja (tunelis) su laiptinėmis, liftais, liftų šachtomis, atraminėmis konstrukcijomis, pėsčiųjų takais, lietaus nuotekų tinklais ir siurblinėmis, vandentiekio tinklais, apšvietimo, elektros tiekimo ir apskaitos, vaizdo stebėjimo, ryšių bei kita požeminės pėsčiųjų perėjos (tunelio) funkcionavimui būtina infrastruktūra (toliau – Turtas). Galutinė Projekto metu sukuriamo Turto sudėtis, jo priskyrimas Partneriams ir susijusios atsakomybės nustatomos pagal Partnerių patvirtintą Techninį darbo projektą ir detalizuojamos šios Sutarties Priede Nr. 2, kuris tikslinamas šios Sutarties 49 punkte nustatyta tvarka.

TURTO PASKIRSTYMAS IR STATYTOJŲ STATUSAS

8.  Atsakingam partneriui priskiriamas šis Turtas:
8.1. požeminės pėsčiųjų perėjos (tunelio) konstrukcijos;
8.2. laiptinės;
8.3. liftų šachtos;
8.4. atraminės konstrukcijos;
8.5. kitas su tunelio konstrukcijomis susijęs turtas.
9. Partneriui priskiriamas šis Turtas:
9.1. pėsčiųjų takai;
9.2. liftai;
9.3. lietaus nuotekų tinklai;
9.4. lietaus nuotekų siurblinės;
9.5. vandentiekio tinklai;
9.6. apšvietimo infrastruktūra;
9.7. vaizdo stebėjimo sistemos ir susijusi infrastruktūra;
9.8. elektros tiekimo bei apskaitos infrastruktūra;
9.9. kita Partneriui pagal Techninį darbo projektą priskirta inžinerinė infrastruktūra, išskyrus tretiesiems asmenims priklausančius ryšių tinklus ir jų įrenginius;
9.10. kita inžinerinė infrastruktūra, nepriskirta Atsakingam partneriui.
10. Jeigu Projekto įgyvendinimui būtina rekonstruoti, perkelti, apsaugoti ar kitaip pertvarkyti tretiesiems asmenims priklausančius ryšių tinklus, jų kanalizaciją ar kitą telekomunikacijų infrastruktūrą, tokie tinklai nelaikomi Partneriui pagal šią Sutartį priskirtu Turtu. Partneris finansuoja jam pagal Techninį darbo projektą ir Priedą Nr. 2 tenkančią tokių darbų ir susijusių išlaidų dalį, tačiau neįgyja nuosavybės teisių į šį turtą bei nevykdo jo registravimo, priežiūros, eksploatavimo ar remonto funkcijų.
11. Partneriai patvirtina Sutarties Priedą Nr. 2 „Turto, statytojų, finansavimo ir eksploatavimo matrica“, kuriame detalizuojamas Projekto metu sukuriamo Turto paskirstymas, statytojų statusas, būsima nuosavybė, registravimo, finansavimo, valdymo, priežiūros, eksploatavimo ir remonto atsakomybės. Matrica iki Techninio darbo projekto patvirtinimo laikoma preliminaria ir, esant poreikiui, tikslinama šios Sutarties 49 punkte nustatyta tvarka, nekeičiant Sutartyje nustatytų esminių Turto paskirstymo ir statytojų statuso principų, išskyrus atvejus, kai Partneriai raštu susitaria kitaip.
12. Jeigu tarp Sutarties Priedo Nr. 1 ir Priedo Nr. 2 atsiranda neatitikimų dėl konkrečios Turto dalies priskyrimo, Partneriai pirmiausia vadovaujasi Priedu Nr. 2, kol neatitikimas ištaisomas rašytiniu Partnerių susitarimu. Patvirtinus Techninį darbo projektą, jo pagrindu Priedai Nr. 1 ir Nr. 2 tikslinami šios Sutarties 49 punkte nustatyta tvarka.
13. Atsakingas partneris yra šios Sutarties 8 punkte nurodyto Turto statytojas.
14. Partneris yra šios Sutarties 9 punkte nurodyto Turto statytojas.
15. Turto paskirstymas kartu lemia ir statytojo statuso paskirstymą.
16. Kiekvienas Partneris savo Turto atžvilgiu vykdo teisės aktuose statytojui nustatytas teises, pareigas ir atsakomybes.

STATYBĄ LEIDŽIANTYS DOKUMENTAI IR STATYBOS UŽBAIGIMAS

17. Projekto statybą leidžiančio dokumento ar statybą leidžiančių dokumentų gavimo procedūros vykdomos pagal šios Sutarties 4.1.3 punktą.
18. Atsakingas partneris organizuoja ir koordinuoja Projekto įgyvendinimui reikalingo statybą leidžiančio dokumento arba statybą leidžiančių dokumentų gavimo procesą.
19. Kiekvienas Partneris pagal kompetenciją teikia dokumentus, priima sprendimus ir atlieka kitus veiksmus, būtinus jo statomai Turto daliai statybą leidžiančiam dokumentui gauti.
20. Statybos užbaigimo procedūros vykdomos atskirai dėl kiekvienam Partneriui pagal šią Sutartį priskirto ir jo statomo Turto.
21. Atsakingas Partneris, gavęs Partnerio tinkamos apimties įgaliojimą, organizuoja statybos užbaigimo procedūras ir užtikrina dokumentų parengimą. Kiekvienas Partneris pagal kompetenciją pasirašo, tvirtina ir teikia su jam priskirta Turto dalimi susijusius statybos užbaigimo dokumentus.
22. Kiekvienas Partneris savo vardu ir teisės aktų nustatyta tvarka Nekilnojamojo turto registre registruoja jam pagal šią Sutartį priskirtą ir Nekilnojamojo turto registre registruotiną Turtą bei daiktines teises į jį.

IV. ĮGALIOJIMAI

23. Partneris įsipareigoja per 5 darbo dienas nuo Atsakingo partnerio prašymo gavimo išduoti Atsakingam partneriui tinkamos apimties įgaliojimą, reikalingą projektavimo, statybą leidžiančio dokumento gavimo, statybos užbaigimo ir Turto registravimo veiksmams atlikti Partnerio vardu, kiek tokie veiksmai pagal teisės aktus gali būti atliekami per atstovą.
24. Įgaliojimas turi suteikti teisę Atsakingam partneriui Partnerio vardu ir interesais:
24.1. organizuoti Projekto rengimą;
24.2. rengti ir derinti projektavimo užduotį;
24.3. derinti ir pasirašyti projektinius pasiūlymus;
24.4. derinti ir pasirašyti techninį darbo projektą;
24.5. teikti prašymus ir dokumentus dėl statybą leidžiančio dokumento gavimo;
24.6. teikti dokumentus per IS „Infostatyba“;
24.7. gauti sprendimus, dokumentus ir kitą informaciją;
24.8. atlikti kitus su Projekto rengimu ir statybą leidžiančio dokumento gavimu susijusius veiksmus.
25. Partneris suteikia Atsakingam partneriui teisę perįgaliojimo tvarka pavesti UAB „SRP Projektas“ vykdyti šios Sutarties 21 punkte nurodytus veiksmus. Projekto projektuotojas yra UAB „SRP Projektas“.
26. Įgaliojimas galioja iki visų Projekto projektavimo, statybą leidžiančio dokumento gavimo, statybos užbaigimo ir registravimo veiksmų, kuriems reikalingas Partnerio atstovavimas, užbaigimo, jeigu pačiame įgaliojime nenustatytas ilgesnis terminas.
27. Partneris negali vienašališkai atšaukti įgaliojimo ar sumažinti jo apimties taip, kad būtų sutrikdytas Projekto įgyvendinimas, išskyrus atvejus, kai suteikiamas naujas lygiavertės apimties įgaliojimas.
28. Atsakingo partnerio atliekamas Projekto koordinavimas ir projektavimo, viešųjų pirkimų, rangos darbų, statinio statybos techninės priežiūros, statinio projekto vykdymo priežiūros ar finansavimo administravimo funkcijų vykdymas nesuteikia Atsakingam partneriui nuosavybės ar kitų daiktinių teisių į Partneriui pagal šią Sutartį priskirtą Turtą ir nekeičia Partnerio, kaip jam priskirto Turto statytojo, statuso, teisių, pareigų ir atsakomybės.

PARTNERIŲ ĮNAŠAI, FINANSAVIMAS, ATSISKAITYMO TVARKA

29. Atsakingas partneris savo vardu sudaro su tiekėjais Projektui įgyvendinti reikalingas sutartis, priima tiekėjų išrašytus mokėjimo dokumentus, organizuoja Projekto įgyvendinimą ir atsiskaito su tiekėjais pagal sudarytas sutartis. Partneriui tenkanti LTG Infra vardu įsigytų darbų, prekių ar paslaugų išlaidų dalis Partneriui neperparduodama ir PVM sąskaita faktūra dėl jos neišrašoma. Partneris kompensuoja Atsakingam partneriui jam pagal šią Sutartį tenkančią faktiškai patirtų ir dokumentais pagrįstų Projekto išlaidų dalį, įskaitant šioms išlaidoms tenkantį pirkimo PVM,  šioje Sutartyje 40-41 punktuose nustatyta tvarka išrašydamas laisvos formos apskaitos dokumentą.
30. Partneriai finansuos atitinkamai jiems tenkančią Projekto dalį pagal šios Sutarties 8 ir 9 punktuose nurodytą Turtą. 
31. Projekto tinkamos išlaidos bus finansuojamos:
31.1. Sanglaudos fondo lėšų (SaF) (85 proc.), bet ne daugiau kaip 4 723 502,00 Eur;
31.2. Atsakingo partnerio lėšų (Privačios lėšos) (12 proc.), bet ne mažiau kaip 666 847.00 Eur;
31.3. Partnerio lėšų (Viešosios (Savivaldybių lėšos)  (3 proc.), bet ne mažiau kaip 166 712,00 Eur.
32. Partneriai įsipareigoja kartu padengti netinkamas finansuoti, tačiau šiam Projektui įgyvendinti būtinas išlaidas, ir tinkamas išlaidas, kurių nepadengia projekto finansavimas. Kiekvieno partnerio indėlis į šių lėšų apmokėjimą nustatomas atskiru rašytiniu Partnerių susitarimu (-ais), kuris (-ie) tampa neatsiejama šios Sutarties dalis.
33. Projektui numatytos Europos Sąjungos struktūrinių fondų lėšos naudojamos tinkamoms finansuoti Projekto išlaidoms finansuoti pagal 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programos pažangos priemonės Nr. 10-001-05-03-06 „Gerinti eismo saugą“ projektų finansavimo sąlygų aprašą (PFSA) ir kitų taikomų teisės aktų reikalavimus.
34. Partneriai susitaria, kad galutinė kiekvienam Partneriui tenkanti Turto dalis, esant poreikiui, patikslinama pagal Partnerių patvirtintą Techninį darbo projektą, atitinkamai tikslinant Priedą Nr. 2 šios Sutarties 49 punkte nustatyta tvarka.
35. Projektavimo paslaugų, projekto ekspertizių, statinio rangos, bendrosios statinio statybos techninės priežiūros, statinio projekto vykdymo priežiūros ar kitos nenumatytos ir projekto įgyvendinimui būtinos išlaidos tarp Partnerių dalinamos proporcingai rangos darbų vertei pagal jiems tenkančią Projekto dalį pagal šios Sutarties 8 ir 9 punktuose nurodytą Turtą.
36. Atsakingas partneris Projekto apskaitą tvarko atskirai nuo kitos savo veiklos apskaitos ir apskaito visas su Projekto įgyvendinimu susijusias išlaidas bei gautą Projekto finansavimą teisės aktų nustatyta tvarka.
37. Techniniame darbo projekte, kiekių žiniaraščiuose, lokalinėse sąmatose, atliktų darbų aktuose ir kituose Projekto apskaitos dokumentuose turi būti aiškiai identifikuota kiekvienam Partneriui priskiriamo Turto dalis. Partneriai susitaria, kad Techniniame darbo projekte ir jo pagrindu parengtuose kiekių žiniaraščiuose kiekvienas statinys, inžinerinis tinklas, įrenginys ar kita Turto dalis turi būti priskirta konkrečiam Partneriui. Atsakingas partneris organizuoja tokių duomenų surinkimą ir apskaitą bei naudoja juos Partnerių tarpusavio atsiskaitymams pagal šią Sutartį. Užbaigus rangos darbus rangovas privalo parengti dokumentų rinkinius, reikalingus kiekvienam Partneriui tenkančio Turto statybos užbaigimui ir registravimui.
38. Projektui skirtos finansavimo lėšos paskirstomos Partneriams pagal Partneriams tenkančias finansuojamas Projekto išlaidas, jeigu teisės aktai, Projekto sutartis ar ši Sutartis nenustato kitaip.
39. Atsakingas partneris, gavęs tiekėjo mokėjimo dokumentą ir nustatęs Partneriui pagal šios Sutarties 9 punktą priskirto Turto daliai tenkančią mokėtiną Projekto išlaidų sumą, pateikia Partneriui mokėjimo prašymą kartu su ją pagrindžiančiais dokumentais. Partneriui tenkanti suma apskaičiuojama pagal Techniniame darbo projekte, kiekių žiniaraščiuose, lokalinėse sąmatose, atliktų darbų aktuose, tiekėjų mokėjimo dokumentuose ir kituose Projekto apskaitos dokumentuose Partneriui priskirtą Turto dalį. Jeigu konkrečių išlaidų negalima tiesiogiai priskirti vienam Partneriui, jos paskirstomos šios Sutarties 50 punkte nustatyta tvarka. Mokėjimo prašyme nurodoma kompensuotina suma apima Partneriui tenkančią įsigytų darbų, prekių ar paslaugų vertę kartu su jai tenkančiu pirkimo PVM; pirkimo PVM mokėjimo prašyme atskirai neišskiriamas. Mokėjimo prašymai teikiami periodiškai pagal tiekėjų mokėjimo dokumentus ir naudojami Partneriui ten-kančios Projekto išlaidų dalies finansavimui užtikrinti iki Atsakingam partneriui atsiskaitant su tiekėju. Prie mokėjimo prašymo gali būti pridedamos tiekėjo sąskaitos, atliktų darbų aktai, pažymos, išlaidų paskirstymo skaičiavimai ir kiti mokėjimą pagrindžiantys dokumentai. Partneris mokėjimo prašyme nurodytą sumą perveda Atsakingam partneriui ne vėliau kaip 10 d. d. iki mokėjimo tiekėjui dienos. Atsakingas partneris, apmokėjęs tiekėjui ir gavęs patvirtintą veiklos ataskaitą, informuoja Partnerį apie jo Turto daliai panaudotas Partnerio lėšas ir tenkančias Projekto finansavimo lėšas; šiomis faktiškai gautomis finansavimo lėšomis mažinama Partnerio finansuojama suma. Pasibaigus kalendoriniams metams, Partneriai suderina tais metais pervestas, panaudotas ir nepanaudotas Partnerio lėšas, o nepanaudotas likutis Partnerio pasirinkimu pasirašant suderinimo aktą grąžinamas arba įskaitomas į kitų laikotarpių mokėjimus. 
391.  Partneriui yra paliekama galimybė Atsakingo partnerio paskaičiuotą einamiesiems metams Partnerio dalies mokėjimams reikalingą lėšų sumą pervesti iš anksto metų pradžioje Atsakingam partneriui pateikus Mokėjimo prašymą. Jei gautų lėšų nepakanka einamųjų metų mokėjimams atlikti, Atsakingas partneris teikia papildomą Mokėjimo prašymą dėl lėšų pervedimo pateikdamas panaudotų lėšų suvestinę ir išlaidas pagrindžiančius dokumentus.
40. Partneris kompensuoja Atsakingam partneriui pagal šios Sutarties 9 punktą priskirto Turto sukūrimo išlaidas, kurių nepadengia Projekto finansavimo lėšos. Kompensuojama suma apskaičiuojama pagal Partneriui priskirtą faktiškai patirtų ir dokumentais pagrįstų Projekto išlaidų dalį ir apima šioms išlaidoms tenkantį pirkimo PVM. Ši suma PVM tikslais nelaikoma Atsakingo partnerio Partneriui tiekiamų prekių ar teikiamų paslaugų atlygiu, todėl Atsakingas partneris nuo jos pardavimo PVM neskaičiuoja ir PVM sąskaitos faktūros neišrašo. 
41. Atsakingas partneris ne vėliau kaip iki kiekvienų kalendorinių metų pabaigos pateikia Partneriui vieną metinį suvestinį laisvos formos apskaitos dokumentą, kuriuo galutinai apskaitoma tais kalendoriniais metais Partneriui tenkanti Projekto išlaidų dalis ir suderinami Partnerių tarpusavio įsi-pareigojimai. Dokumente nurodoma bendra Partnerio kompensuojama Projekto išlaidų suma, apimanti jai tenkantį pirkimo PVM, pagal periodinius mokėjimo prašymus panaudotos Partnerio lėšos ir Partnerio Turto daliai priskirtos Projekto finansavimo lėšos. Pirkimo PVM šiame apskaitos dokumente atskirai neišskiriamas. Šis dokumentas nėra PVM sąskaita faktūra.
42. Kartu su metiniu suvestiniu atsiskaitymo dokumentu Partneriui pateikiama tais kalendoriniais metais panaudotų lėšų suvestinė ir ją pagrindžiančių dokumentų kopijos.
43. Metiniame suvestiniame atsiskaitymo dokumente nurodyta mokėtina suma sumažinama Partnerio pagal periodinius mokėjimo prašymus tais kalendoriniais metais pervestomis lėšomis ir Partnerio Turto daliai priskirtomis faktiškai gautomis Projekto finansavimo lėšomis.
44. Jeigu metiniame suvestiniame atsiskaitymo dokumente nustatoma papildomai mokėtina suma, Partneris ją sumoka šiame dokumente nurodytu terminu.
45. Jeigu metiniame suvestiniame atsiskaitymo dokumente nustatomas Partnerio lėšų perviršis, jis grąžinamas Partneriui arba, Partneriui raštu pasirinkus, įskaitomas į kitų laikotarpių mokėjimus.
46. Periodiniai mokėjimo prašymai nėra PVM sąskaitos faktūros ir naudojami tik Partnerio lėšoms gauti iki Atsakingo partnerio atsiskaitymo su tiekėjais. Pagal mokėjimo prašymus Partnerio pervedamos lėšos yra išankstinis Partneriui tenkančios Projekto išlaidų dalies finansavimas ir savaime nelaikomos galutiniu atsiskaitymu. Partneriui tenkanti Projekto išlaidų dalis ir Partnerių tarpusavio įsipareigojimai galutinai apskaitomi šios Sutarties 41-46 punktuose nustatyta metinio suvestinio laisvos formos apskaitos dokumento pagrindu.
47. Kiekvienas Partneris jam tenkančias Projekto išlaidas, finansavimo lėšas ir PVM apskaito teisės aktų nustatyta tvarka.
48. Techninis darbo projektas po jo patvirtinimo yra Sutarties taikymui reikšmingas dokumentas, pagal kurį tikslinami šios Sutarties Priedas Nr. 1 „Scheminis planas“ ir Priedas Nr. 2 „Turto, statytojų, finansavimo ir eksploatavimo matrica“. Techninis darbo projektas savaime nekeičia šioje Sutartyje nustatytų esminių Turto paskirstymo ir statytojų statuso principų.
49. Jeigu Projekto įgyvendinimo metu pasikeičia Priede Nr. 2 nurodyta Turto sudėtis ar vertė, statytojo statusas, būsima nuosavybė, finansavimo paskirstymas arba registravimo, valdymo, priežiūros, eksploatavimo ar remonto atsakomybės, Partneris, nustatęs pakeitimo poreikį, nedelsdamas apie tai raštu informuoja kitą Partnerį ir pateikia pakeitimą pagrindžiančius dokumentus. Atsakingas partneris, atsižvelgdamas į Techninį darbo projektą, rangos sutartį ir kitus pakeitimą pagrindžiančius dokumentus, parengia patikslintą Priedo Nr. 2 redakciją ir pateikia ją Partneriui derinti. Patikslinta Priedo Nr. 2 redakcija įforminama abiejų Partnerių pasirašomu Sutarties pakeitimu, tampa neatskiriama Sutarties dalimi ir taikoma nuo jos pasirašymo dienos, jeigu Partneriai raštu nenustato kitos įsigaliojimo datos. Iki patikslintos redakcijos įsigaliojimo taikoma ankstesnė Priedo Nr. 2 redakcija, išskyrus atvejus, kai jos taikymas prieštarautų imperatyviems teisės aktų reikalavimams. Priedo Nr. 2 patikslinimu negali būti pakeisti Sutartyje nustatyti esminiai Turto paskirstymo ir statytojų statuso principai, nebent kartu atitinkamai pakeičiama Sutartis.
50. Jeigu Projekto išlaidos negali būti aiškiai priskirtos vienam Partneriui arba yra susijusios su bendrų Projekto sprendinių įgyvendinimu, jų paskirstymas nustatomas Partnerių rašytiniu susitarimu arba patikslintame Priede Nr. 2, taikant šios Sutarties 49 punkte nustatytą tvarką.
51. Partneriai patvirtina, kad kiekvienas jų yra jam pagal šią Sutartį priskirto Turto statytojas ir būsimas savininkas. Užbaigus statybos užbaigimo procedūras Partneriai pasirašo dokumentų ir apskaitos duomenų perdavimo–priėmimo aktą, kuriuo kiekvienam Partneriui perduodami jo Turto registravimui, apskaitai ir eksploatavimui reikalingi dokumentai. Toks aktas nelaikomas Turto nuosavybės perdavimo dokumentu.
52. Projektą numatoma įgyvendinti iki Projekto sutartyje nustatytos Projekto pabaigos.

PARTNERIŲ ĮSIPAREIGOJIMAI

53. Partneriai įsipareigoja:
53.1. Atsakingam partneriui pasirašius rangos darbų sutartį, pagal parengtą Techninį darbo projektą ir Projekto įgyvendinimo metu nustačius Partneriams priskiriamo Turto sudėties, vertės ar finansavimo dalių pokyčius, pasirašyti arba tikslinti šios Sutarties priedą.
53.2. Po rangos darbų ir statybos užbaigimo procedūrų įvykdymo kiekvienas Partneris įsipareigoja ne vėliau kaip per 6 (šešis) mėnesius įregistruoti VĮ Registrų centro Nekilnojamojo turto registre savo nuosavybės teise ar kitais įstatymų nustatytais pagrindais valdomo Turto kadastrinių duomenų pasikeitimus, o naujos statybos atveju – naujai pastatytą nekilnojamąjį daiktą ir daiktines teises į jį, išskyrus atvejus, kai teisės aktuose nustatytos procedūros, VĮ Registrų centro ar kitų institucijų veiksmai, kadastro duomenų tikslinimas ar kitos objektyvios, nuo atitinkamo Partnerio nepriklausančios ir ne dėl jo neveikimo ar nepagrįsto delsimo atsiradusios aplinkybės lemia ilgesnį terminą. Apie tokias aplinkybes, dėl kurių šiame punkte nustatytas terminas negali būti įvykdytas, Partneris nedelsdamas raštu informuoja kitą Partnerį, nurodydamas termino nesilaikymo priežastis ir numatomą įsipareigojimo įvykdymo terminą.
53.3. Jeigu, rengiant techninį darbo projektą, paaiškėtų, kad būtina nustatyti servitutą bet kurio Partnerio valdomuose žemės sklypuose, suinteresuotasis Partneris, gavęs kito Partnerio, kuris valdo žemės sklypą, rašytinį sutikimą, kreipsis į valstybinės žemės patikėtinį - Kretingos rajono savivaldybę arba Nacionalinę žemės tarnybą prie Aplinkos ministerijos dėl servituto (-ų) nustatymo. 
53.4. Siekdamos numatytų Projekto tikslų, Projektą įgyvendinti vadovaujantis rūpestingumo, efektyvumo, skaidrumo, geros partnerystės, vienodų interesų ir lojalumo (kai veikiama ne savo naudai, o siekiant bendro tikslo) principais ir kita gera praktika.
53.5. Vengti rizikos dėl užsitęsusių pirkimo procedūrų ar kitų objektyvių, tiesiogiai nuo Atsakingo partnerio bei Partnerio nepriklausančių aplinkybių, galinčių apsunkinti galimybes laiku įgyvendinti Projektą.
53.6. Skirti žmogiškuosius, techninius, intelektinius, materialinius ir kitokio pobūdžio išteklius, reikalingus ir leidžiančius deramai vykdyti šią Sutartį.
53.7. Laikytis Lietuvos Respublikos ir Europos Sąjungos teisės aktų, susijusių su Projekto įgyvendinimu.
53.8. Savo lėšomis ir atsakomybe užtikrinti jam priskirto Projekto metu sukurto Turto įregistravimą teisės aktų nustatyta tvarka.
53.9. Saugoti su Projekto įgyvendinimu susijusius dokumentus teisės aktuose ir Projekto sutartyje nustatyta tvarka.
53.10. Bendradarbiauti su Projektą prižiūrinčiais ir kontroliuojančiais asmenimis ir institucijomis, laiku teikti jiems visą prašomą informaciją, sudaryti sąlygas jiems apžiūrėti Projekto įgyvendinimo ir (ar) administravimo vietą ir susipažinti su dokumentais, susijusiais su Projekto ir šios Sutarties vykdymu, šalinti Projekto įgyvendinimo trūkumus.
53.11. Keistis Projekto įgyvendinimui reikalinga informacija. Vienos Sutarties Partnerio prašymu ne vėliau kaip per 5 (penkias) darbo dienas kitam Sutarties Partneriui suteikti visą turimą informaciją, susijusią su Projekto įgyvendinimu, suteikti būtinus įgaliojimus Projekto tikslams pasiekti;
53.12. Nedelsiant, bet ne vėliau kaip per 3 (tris) darbo dienas, informuoti kitą Partnerį apie visas aplinkybes ir priežastis, trukdančias tinkamai įgyvendinti Projektą.
53.13. Neperleisti savo įsipareigojimų ir teisių pagal šią Sutartį tretiesiems asmenims be kito Partnerio raštiško sutikimo.
53.14. Partneriai įsipareigoja ne trumpiau kaip 5 (penkerius) metus po Projekto finansavimo sutartyje nustatytos Projekto pabaigos dienos užtikrinti jiems pagal šią Sutartį priskirto Turto tęstinumą, naudojimą pagal Projekto tikslus ir paskirtį bei laikytis visų su Projekto tęstinumu susijusių teisės aktų ir Projekto finansavimo sąlygų reikalavimų.

54. Atsakingas partneris įsipareigoja:
54.1. Tinkamai vykdyti šioje Sutartyje Atsakingam partneriui numatytus įsipareigojimus.
54.2. Užtikrinti tinkamą Projekto įgyvendinimą pagal Projekto sutartį, PFSA reikalavimus ir kitus taikomus teisės aktus.
54.3. Užtikrinti, kad teisės aktų nustatyta tvarka parinktas Projektuotojas parengtų Techninį darbo projektą ir gautų visus Projekto įgyvendinimui reikalingus dokumentus.
54.4. Organizuoti ir koordinuoti Projekto įgyvendinimui reikalingas veiklas:
54.4.1. Organizuoti ir vykdyti su Projekto įgyvendinimu susijusius viešuosius pirkimus, sudaryti reikalingas paslaugų, prekių ir darbų sutartis bei administruoti jų vykdymą
54.4.2. Organizuoti projektavimo paslaugų vykdymą (prieš projektiniai pasiūlymai, projektiniai pasiūlymai, techninis darbo projektas, statybą leidžiantis dokumentas ir projekto ekspertizė).
54.4.3. Organizuoti rangos darbų vykdymą, rangos techninės priežiūros, projekto vykdymo priežiūros ir statybos užbaigimo procedūrų atlikimą. 
54.4.4. Vykdyti kitas su Projekto įgyvendinimu susijusias veiklas, kiek tai neprieštarauja šioje Sutartyje Partneriams nustatytų funkcijų ir atsakomybių paskirstymui.
54.4.5. Užtikrinti rangos darbų vykdymo atitikimą Techninio darbo projekto sprendiniams, statybą reglamentuojančių teisės aktų reikalavimams ir statybą leidžiančio dokumento sąlygoms.
54.5. Užtikrinti, kad projektiniai sprendiniai būtų parengti pagal projektavimo sutartį, Techninę užduotį statinio projektavimui, teisės aktų reikalavimus ir Partnerių suderintus Projekto sprendinius.
54.6. Laiku informuoti Partnerį apie Projekto įgyvendinimo eigą, svarbiausius Projekto etapus, galimus nukrypimus nuo grafikų, rizikas bei priimtus sprendimus, galinčius turėti įtakos Partnerio teisėms ar pareigoms.
54.7. Operatyviai teikti ir derinti Projekto dokumentus, o gavus Partnerio pastabas projektinei dokumentacijai (Projektiniai pasiūlymai, techninis darbo projektas, statybą leidžiančio dokumentas) per ne ilgesnį nei 10 (dešimt) darbo dienų terminą suderinti sprendinius.
54.8. Partneriui pareikalavus, teikti jam informaciją apie pasirašytas paslaugų, prekių ir darbų sutartis, jų vykdymo terminus ir kitas esmines sutarčių sąlygas tiek, kiek tai neprieštarauja teisės aktams ir sudarytų sutarčių nuostatoms.
54.9. Užtikrinti, kad Atsakingo partnerio viešojo pirkimo būdu parinktas statybos darbų rangovas, užbaigus rangos darbus, atliktų Atsakingo partnerio ir Partnerio Turto ir jo užimamų žemės sklypų kadastrinių duomenų bylų atnaujinimą, jų suderinimą ir pateikimą VĮ Registrų centrui išankstinei patikrai atlikti gaunant teigiamą VĮ Registrų centras išvadą. 
54.10. Užtikrinti, kad Atsakingo partnerio viešojo pirkimo būdu parinktas statybos darbų rangovas, užbaigęs rangos darbus, parengtų, sukomplektuotų ir pagal kompetenciją pateiktų dokumentus, reikalingus atskiroms kiekvieno Partnerio statybos užbaigimo procedūroms atlikti, bei bendradarbiautų su atitinkamu Partneriu iki jo statybos užbaigimo dokumento įforminimo.
54.11. Iki Projekto metu sukurto Turto įregistravimo Nekilnojamojo turto registre Atsakingas partneris koordinuoja tik tas bendras Turto apsaugos, priežiūros ir laikino eksploatavimo priemones, kurios būtinos statybos darbų rezultatams išsaugoti, saugiam Objektui užbaigti ir statybos užbaigimo procedūroms atlikti. Ši pareiga nepakeičia kiekvieno Partnerio, kaip jam priskirto Turto statytojo, teisių, pareigų ir atsakomybės ir nesuteikia Atsakingam partneriui pareigos savo lėšomis eksploatuoti, prižiūrėti ar remontuoti Partneriui pagal Sutarties 9 punktą priskirtą Turtą, išskyrus atvejus, kai Partneriai raštu susitaria kitaip.
54.12. Po Projekto metu sukurto Turto įregistravimo VĮ Registrų centro Nekilnojamojo turto registre ir paskirstymo Partneriams vykdyti Atsakingam partneriui pagal Sutarties 8 punktą priskirto Turto paprastąjį remontą, kapitalinį remontą ir rekonstrukciją pagal STR 1.01.08:2002 „Statinio statybos rūšys“.

54.13. Partneris įsipareigoja:
55.1. Tinkamai vykdyti šioje Sutartyje Partneriui numatytus įsipareigojimus.
55.2. Operatyviai bendradarbiauti su Atsakingu partneriu Projekto įgyvendinimo klausimais.
55.3. Pagal kompetenciją teikti prisijungimo sąlygas, įgaliojimus, derinimus ir kitus sprendimus, būtinus Projekto įgyvendinimui.
55.4. Operatyviai derinti Projekto dokumentus, o gavus Atsakingo partnerio pateiktą projektinę dokumentaciją (Projektiniai pasiūlymai, techninis darbo projektas, statybą leidžiantis dokumentas) per ne ilgesnį nei 10 (dešimt) darbo dienų terminą pateikti rašytinį suderinimą arba motyvuotas pastabas.
55.5. Dalyvauti sprendžiant klausimus, susijusius su servitutais, žemės naudojimu ir kitomis Projekto įgyvendinimui būtinomis atlikti procedūromis.
55.6. Vykdyti 9 punkte nurodyto Turto priežiūrą, remontą ir finansuoti su jo eksploatavimu susijusias išlaidas.
55.7. Užtikrinti jo valdomos arba eksploatuojamos Projekto metu sukurtos Turto dalies kokybinių parametrų tęstinumą teisės aktų ir Projekto finansavimo sąlygų apraše nustatyta tvarka.
55.8. Pagal kompetenciją bendradarbiauti vykdant statybą leidžiančio dokumento, leidimų, sutikimų, įgaliojimų ir kitų Projekto įgyvendinimui reikalingų dokumentų gavimo procedūras bei teisės aktų nustatyta tvarka priimti sprendimus dėl jų išdavimo.
55.9. Po Projekto metu sukurto Turto įregistravimo Nekilnojamojo turto registre ir paskirstymo Partneriams Partneris vykdo visas jam pagal Sutarties 9 punktą priskirto Turto valdymo, naudojimo, priežiūros, apsaugos ir eksploatavimo funkcijas, būtinas tinkamam šio Turto funkcionavimui užtikrinti.
55.10. Dėl Atsakingam partneriui pagal Sutarties 8 punktą priskirto Turto priežiūros ir apsaugos funkcijų   vykdymo po šio Turto įregistravimo Nekilnojamojo turto registre Partneriai sudaro atskirą rašytinį susitarimą, kuriame nustato tokių funkcijų apimtį, vykdymo sąlygas, Partnerių teises, pareigas ir atsakomybę bei išlaidų paskirstymo tvarką.
55.11. Imtis visų pagrįstai reikalingų veiksmų, susijusių su leidimų ir sutikimų gavimu bei derinimu įgyvendinant projekto rangos darbus, įskaitant bendradarbiavimą su gretutinių žemės sklypų naudotojais ir kitomis suinteresuotomis šalimis.


KONFIDENCIALUMAS

56. Partneriai užtikrina, kad:
56.1. Konfidencialia informacija laikoma visa su Projekto įgyvendinimu susijusi nevieša techninė, finansinė, komercinė, organizacinė, teisinė ir kita informacija, kurią vienas Partneris perduoda kitam Partneriui arba kuri tampa žinoma vykdant šią Sutartį ir kurios atskleidimas galėtų turėti neigiamą poveikį Partnerio veiklai, interesams, Turtui, vykdomiems projektams ar sutartiniams įsipareigojimams. Konfidencialia informacija taip pat laikoma informacija, kuri pagal teisės aktus, vidaus teisės aktus arba sutartinius įsipareigojimus tretiesiems asmenims yra laikoma konfidencialia.
56.2. Saugos konfidencialią informaciją ir neatskleis jos tretiesiems asmenims be išankstinio rašytinio kito Partnerio sutikimo, išskyrus atvejus, kai jos atskleidimą numato ar reikalauja Lietuvos Respublikos teisės aktai.
56.3. Jų darbuotojai ar kitais pagrindais samdomi asmenys naudos konfidencialią informaciją tik šios Sutarties vykdymui.
56.4. Jų darbuotojai ar kitais pagrindais samdomi asmenys šios Sutarties vykdymui negali atskleisti konfidencialios informacijos tretiesiems asmenims, išskyrus atvejus, kai tokios informacijos atskleidimas yra būtinas pagal teisės aktų, Projekto finansavimo ar šios Sutarties reikalavimus.
56.5. Jų darbuotojai imasi visų būtinų atsargumo priemonių, siekiant užtikrinti, kad jokia konfidenciali informacija nebūtų atskleista ar naudojama jokiais kitais tikslais, išskyrus jų darbuotojams, tarnautojams vykdant šią Sutartį.
57. Konfidencialia informacija nelaikoma informacija, kuri:
57.1.  Yra ar tampa vieša.
57.2. Yra perduota ar pateikta siekiant ją viešinti arba kai jos viešinimas yra būtinas šios Sutarties vykdymui
57.3. Yra valdoma gavėjo be apribojimų ją atskleisti.
57.4. Yra gauta iš trečiosios šalies, kuri ją gavo teisėtai, ir jai netaikomi apribojimai dėl atskleidimo.
57.5. Yra nepriklausomai kuriama nenaudojant konfidencialios informacijos.
57.6. Privalo būti atskleista pagal įstatymus ar kitus teisės aktus. 
58. Konfidencialumo įsipareigojimai neriboja Partnerių pareigos atskleisti, teikti ar viešinti informaciją, kai tokia pareiga kyla iš Lietuvos Respublikos ar Europos Sąjungos teisės aktų, viešųjų pirkimų, Projekto finansavimo, audito, kontrolės ar savivaldybės veiklos skaidrumo reikalavimų.
59. Konfidencialumo įsipareigojimai išlieka ir po Sutarties vykdymo pabaigos.
60. Partneriai įsipareigoja leisti Administruojančiai institucijai, Europos Komisijai ir kitoms susijusioms atsakingoms Lietuvos Respublikos ir Europos Sąjungos institucijoms patikrinti Sutarties įgyvendinimą, tikrinant dokumentus ar atliekant patikrinimus Projekto vykdymo vietoje bei leisti, reikalui esant, atlikti pilną apskaitą pagrindžiančių dokumentų, apskaitos dokumentų ir bet kokių kitų dokumentų, susijusių su Projekto įgyvendinimu, auditą. Tokie tikrinimai gali įvykti Projekto įgyvendinimo metu ir per Projektui nustatytą Projekto dokumentų saugojimo laikotarpį po Projekto finansavimo pabaigos.

PARTNERIŲ ATSAKOMYBĖ

61. Partnerių atsakomybė yra nustatoma pagal galiojančius Lietuvos Respublikos teisės aktus ir šią Sutartį.
62. Kiekvienas Partneris atsako už jam šioje Sutartyje priskirtų veiksmų, sprendimų, derinimų ir finansinių įsipareigojimų tinkamą vykdymą.
63. Už šios Sutarties vykdymą kiekvienas Partneris atsako pagal šioje Sutartyje prisiimtus įsipareigojimus. Jeigu Projekto vykdymo metu bus nustatyta grąžintina netinkamų išlaidų suma ar bus pritaikytos sankcijos už Projekto sutarties ar šios Sutarties neįvykdymą ar netinkamą įvykdymą, Partneriai atsako savo įsipareigojimų (prievolės) dalimi, t. y. privalo atlyginti nuostolius, kurie atsirado dėl joms tenkančios įsipareigojimų / prievolės neįvykdymo arba netinkamo įvykdymo.
64. Jei Partneriai savo sutartinius įsipareigojimus vykdo pasitelkiant trečiuosius asmenis, jos yra atsakingos už trečiųjų asmenų atliekamų darbų ar paslaugų kokybę ir rezultatus.

NENUGALIMA JĖGA

65. Partneriai atleidžiami nuo atsakomybės už šios Sutarties sąlygų nevykdymą, jeigu įrodo, kad šios Sutarties sąlygos nebuvo vykdomos dėl nenugalimos jėgos (force majeure) Lietuvos Respublikos civilinio kodekso mutatis mutandis 6.212 ir 6.253 straipsniuose nurodytų aplinkybių ir tos aplinkybės atsirado iki tų sąlygų įvykdymo termino suėjimo.
66. Partneris, kuris dėl susidariusių force majeure aplinkybių nebegali toliau vykdyti savo įsipareigojimų pagal šią Sutartį, privalo apie tai kuo skubiau, bet ne vėliau kaip per 7 (septynias) kalendorines dienas nuo force majeure aplinkybių atsiradimo, žodžiu ir raštu pranešti kitam Partneriui. Jeigu dėl force majeure aplinkybių savo įsipareigojimų pagal šią Sutartį negalintis vykdyti Partneris nepraneša arba netinkamai praneša kitam Partneriui, jis privalo kompensuoti kitam Partneriui visus dėl tokio nepranešimo atsiradusius nuostolius.

SUTARTIES GALIOJIMAS IR NUTRAUKIMAS

67. Ši Sutartis įsigalioja jo pasirašymo dieną ir galioja iki visiško abiejų Partnerių įsipareigojimų įvykdymo.
68.  Ši Sutartis pasibaigia:
68.1. Partnerių susitarimu nutraukti Sutartį.
68.2. Nutraukus Sutartį vieno iš Partnerių iniciatyva, kai kitas Partneris nevykdo arba netinkamai vykdo šia Sutartimi prisiimtus įsipareigojimus, raštu pranešus įsipareigojimų nevykdančiam arba netinkamai vykdančiam Partneriui prieš 30 kalendorinių dienų.
68.3. Partneriams įvykdžius visus šioje Sutartyje nustatytus įsipareigojimus.
68.4. Kitais Lietuvos Respublikos civilinio kodekso bei kituose Lietuvos Respublikos teisės aktuose numatytais pagrindais.

BAIGIAMOSIOS NUOSTATOS

69. Partneriai įsipareigoja imtis visų priemonių laiku ir sąžiningai įvykdyti visas šios Sutarties sąlygas ir prisiimtus įsipareigojimus.
70. Nė vienas šios Sutarties Partneris neturi teisės perduoti visų arba dalies teisių ir pareigų tretiesiems asmenims be išankstinio raštiško kito Partnerio sutikimo.
71. Partnerių ginčai dėl Sutarties nevykdymo ar netinkamo vykdymo sprendžiami derybomis, o nepavykus susitarti – Lietuvos Respublikos teisės aktų nustatyta tvarka.
72. Sutartis Partnerių perskaityta, suprasta ir kaip atitinkanti jų valią patvirtinta Partnerių atstovų parašais. Partneriai sutaria, kad elektroniniu parašu pasirašytas Sutarties egzempliorius turi originalaus dokumento galią.
73. Sutartis gali būti pratęsta, papildyta ar pakeista, esant Partnerių raštiškam susitarimui.
74. Visi pranešimai pagal šią Sutartį turi būti daromi raštu, perduodami registruotu laišku ir / arba elektroniniu paštu IX skyriuje nurodytais Partnerių adresais. Su kasdieniu Projekto įgyvendinimu ir šios Sutarties vykdymo koordinavimu susiję klausimai sprendžiami per Partnerių paskirtus kontaktinius asmenis.
75. Šios Sutarties neatskiriami priedai yra:
75.1. Priedas Nr. 1 – Scheminis planas;
75.2. Priedas Nr. 2 – Turto, statytojų, finansavimo ir eksploatavimo matrica.
76. Techninis darbo projektas po jo patvirtinimo tampa Sutarties taikymui reikšmingu dokumentu ir naudojamas Priedams Nr. 1 ir Nr. 2 tikslinti, tačiau savaime nekeičia šioje Sutartyje nustatytų esminių Turto paskirstymo ir statytojų statuso principų. Partnerių vėliau sudaryti rašytiniai susitarimai tampa neatskiriama Sutarties dalimi tik tuo atveju, jeigu juose tai aiškiai nurodyta.

